Diari Oficial de la Generalitat Valenciana


Sumari del DOGV 3938, del 13-02-2001 (2001/1193)

Informació pública de la convocatòria del I Certamen Internacional d'Àlbum Infantil Il·lustrat Ciutat d'Alacant.
----------------------------------------------------------------------------------------------------------------

### Dades del document

Número de DOGV
:   3938

Data del DOGV
:   13-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1193


Data del document
:   29-12-2000

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * premi cultural
    * distinció honorífica

Informació pública de la convocatòria del I Certamen Internacional d'Àlbum Infantil Il·lustrat Ciutat d'Alacant. [2001/F1193]
  
L'Ajuntament d'Alacant, en col·laboració amb l'Editorial Anaya, convoca el Primer Certamen Internacional d'Àlbum Infantil Il·lustrat Ciutat d'Alacant, com a suport a la creació i per a enriquiment del món de la literatura infantil, d'acord amb les bases següents:
  
1. Podran concórrer a aquest premi tots els autors que ho desitgen, de qualsevol nacionalitat, sense cap limitació quant al nombre de projectes.
  
2. Les obres presentades, escrites en llengua castellana, hauran de ser originals i inèdites, i no haver sigut guardonades en cap altre concurs. No s'admetran aquelles obres que siguen traducció o adaptació d'altres originals.
  
3. S'estableixen dos premis: un primer premi dotat amb 1.000.000 de pessetes i un segon premi de 500.000 pessetes. Ambdós ho són en concepte de bestreta de drets d'autor.
  
En qualsevol cas, el jurat d'aquest premi es reserva el dret de fer menció especial d'alguna o algunes de les obres no premiades que, per la seua qualitat i interés, es facen dignes d'aquesta.
  
4. Els premis seran indivisibles i es concediran als projectes globals; es valoraran en igualtat de condicions el text i la il·lustració, i podran ser realitzats per una o diverses persones. D'altra banda, els premis podran ser declarats deserts.
  
5. Els projectes s'ajustaran proporcionalment al format 22x30 centímetres o equivalents, i no podran sobrepassar en cap cas els 40 centímetres. L'extensió màxima de l'àlbum, incloent-hi text i il·lustració, no podrà excedir de les 24 pàgines.
  
6. Els autors que opten als premis hauran de presentar: sis còpies impreses del text, quatre il·lustracions originals i una maqueta, indicant quin lloc ocupen en aquesta les il·lustracions enviades, així com la ubicació del text i un esbós complet de l'àlbum.
  
7. El termini de presentació d'originals s'obri amb la publicació d'aquestes bases i acaba el 30 de maig de 2001, a les 15.00 hores. Seran remesos o lliurats al Departament de Cultura de l'Ajuntament d'Alacant; Centre Municipal de les Arts, carrer de l'Abat Nájera, número 2, 03457 Alacant. S'ha d'especificar en el sobre «Per al I Certamen Internacional d'Àlbum Infantil Il·lustrat Ciutat d'Alacant». En els sobres que s'envien a través d'oficines de correus o agències de transports es farà constar de forma visible la data del lliurament, sense que hi haja cap menció del remitent.
  
8. A fi de preservar l'anonimat dels autors, les obres es presentaran en un sobre amb la sola indicació del títol i lema. Dins d'aquest s'inclourà un altre sobre tancat amb idèntic lema, que contindrà una fotocòpia del document nacional d'identitat o passaport del concursant, una breu ressenya biogràfica i una nota amb nom, cognoms, direcció actual i telèfon de contacte.
  
9. Els originals no seleccionats seran retornats als autors que així ho sol·liciten per escrit o es presenten a recollir-los, amb la prèvia presentació del resguard d'enviament o lliurament, en el termini de tres mesos després de produir-se la decisió. Els originals no reclamats seran destruïts passat aquest termini.
  
10. L'Ajuntament d'Alacant nomenarà un jurat, que estarà presidit per l'alcalde o regidor que delegue. Actuarà de secretari el de la corporació o funcionari que delegue, i estarà integrat per persones de reconegut prestigi en el món de la literatura infantil.
  
La decisió del jurat es farà pública en un acte que tindrà lloc a l'Ajuntament d'Alacant durant la primera quinzena del mes de juliol de 2001 i serà inapel·lable.
  
11. Els guanyadors dels premis es comprometen a acabar el treball d'il·lustració abans del 30 de setembre de 2001.
  
12. L'Editorial Anaya publicarà dins de l'any de la convocatòria i durant el mes de desembre els dos projectes premiats. Així mateix, l'Editorial Anaya tindrà prioritat de publicació d'aquells treballs que hagen rebut menció especial del jurat. En totes les publicacions es farà constar en lloc visible de l'edició i/o de la publicitat la circumstància de ser premi del Primer Certamen Internacional d'Àlbum Infantil Il·lustrat Ciutat d'Alacant 2001, i s'han d'esmentar les entitats convocadores d'aquest.
  
13. L'Ajuntament d'Alacant, sempre que hi haja un art final en suport paper dels originals, es reserva el dret a exposar-los en una de les sales municipals d'exposicions.
  
14. La participació en aquest certamen implica el coneixement i l'acceptació íntegra d'aquestes bases.